Begrotingsrede: Wat bly in my beursie oor?
"Vyf-en-negentig persent van die land se rykdom is in die hande van 10% van ons samelewing en 35% van die arbeidsmag is werkloos." Dié stelling is genoeg om enige iemand nagmerries te gee. Ek is baie dankbaar dat die verantwoordelikheid om hierdie vierkantige sirkel te probeer regmaak nie in my hande is nie.
Mnr Gordhan het in sy begrotingsrede op 22 Februarie gesê dat daar 'n bykomende R28 miljard in belastinginkomste gegenereer moet word. Dit wil voorkom asof die rykes, rokers en drinkers dié tekort gaan moet opmaak!
'n Nuwe belastingkerf van 45% vir individue met 'n belasbare inkomste van meer as R1,5 miljoen per jaar is bekendgestel. Indien jou belasbare inkomste vir die jaar dus R2 miljoen is en jy is jonger as 65, gaan jy nou R744,990 vir Jan Taks gee teenoor die R725,931 van verlede jaar. Dit beteken dat jy R19,059 minder in jou beursie gaan hê.
Die laer-inkomste groepe trek effens voordeel. Hier is 'n kort vergelyking:
Belastingimpak vir persone jonger as 65
Belasbare inkomste (R)
'n Pakkie sigarette van 20 gaan jou beursie dunner maak met R1.06. Dit kan ongeveer R31.80 per maand meer kos om te rook (teen 'n pakkie 'n dag).
'n Uitstappie na die drankwinkel is ook minder aangenaam met 'n 340 ml blikkie bier of sider wat jou 12c meer uit die sak gaan jaag en 'n 750 ml-bottel spiritualieë (soos vodka of whisky) wat R4.43 meer kos.
Maar deel iemand my toe mee: "Maak nie saak wat 'n bottel brandewyn kos nie, dit bly steeds 'n 'bargain'."
Die algemene brandstofheffing word op 5 April met 30c/l verhoog en die Padongelukkefonds-heffing met 9c/l. Êrens in die nabye toekoms lê die implementering van die suikerbelasting – sodra die nodige wetgewing goedgekeur word.